62024CJ0084_RES
Vec C‑84/24
UAB „EM SYSTEM“
proti
AB SEB bankasaAS „Citadele banka“ Lietuvos filialas
(návrh na začatie prejudiciálneho konania, ktorý podal Lietuvos Aukščiausiasis Teismas)
Rozsudok Súdneho dvora (prvá komora) z 12. marca 2026
„Návrh na začatie prejudiciálneho konania – Spoločná zahraničná a bezpečnostná politika – Nariadenie (ES) č. 765/2006 – Reštriktívne opatrenia prijaté vzhľadom na situáciu v Bielorusku – Článok 2 ods. 1 – Príloha I – Zoznam osôb, subjektov a orgánov, na ktoré sa vzťahujú reštriktívne opatrenia – Zápis mena akcionára spoločnosti na tento zoznam – Držba 50 % základného imania tejto spoločnosti týmto akcionárom – Zmrazenie finančných prostriedkov spoločnosti, ktorá nie je zapísaná na zozname – Kontrola nad právnickou osobou, ktorá nie je zapísaná na zozname, zo strany osoby alebo subjektu zapísaného na zozname – Kritériá posúdenia – Právo na účinnú súdnu ochranu – Právo na obhajobu“
Spoločná zahraničná a bezpečnostná politika – Reštriktívne opatrenia voči Bielorusku – Zmrazenie finančných prostriedkov určitých osôb a subjektov s ohľadom na situáciu v Bielorusku – Pojem „finančné prostriedky“ – Aktíva uložené na bankových účtoch spoločnosti – Zahrnutie
[Nariadenie Rady č. 765/2006, článok 1 bod 1 písm. b) a článok 2 ods. 1 a nariadenie Rady č. 1014/2012]
(pozri body 50, 51)
Spoločná zahraničná a bezpečnostná politika – Reštriktívne opatrenia voči Bielorusku – Zmrazenie finančných prostriedkov a hospodárskych zdrojov, ktoré sú vo vlastníctve, držbe alebo pod kontrolou osôb, subjektov alebo orgánov, na ktoré sa vzťahujú tieto opatrenia – Rozsah – Aktíva uložené na bankových účtoch spoločnosti, na ktorú sa nevzťahujú reštriktívne opatrenia – Základné imanie tejto spoločnosti, ktorého 50 % drží osoba, na ktorú sa vzťahujú tieto opatrenia – Domnienka kontroly zo strany uvedenej osoby nad touto spoločnosťou a nad jej finančnými prostriedkami – Zahrnutie
(Nariadenie Rady č. 765/2006, článok 2 ods. 1 a nariadenie Rady č. 1014/2012)
(pozri body 54 – 57, 63 – 73, 77 – 85, 89 – 93, bod 1 výroku)
Právo Európskej únie – Zásady – Právo na obhajobu – Právo na účinnú súdnu ochranu – Reštriktívne opatrenia voči Bielorusku – Zmrazenie finančných prostriedkov určitých osôb a subjektov s ohľadom na situáciu v Bielorusku – Povinnosti Rady – Oznámenie skutočností uplatnených voči dotknutej osobe a právo byť vypočutý – Právo na prístup k spisu
(Charta základných práv Európskej únie, články 41 a 47; nariadenie Rady č. 765/2006, článok 2 ods. 1 a nariadenie Rady č. 1014/2012)
(pozri body 102 – 105)
Právo Európskej únie – Zásady – Právo na obhajobu – Právo na účinnú súdnu ochranu – Reštriktívne opatrenia voči Bielorusku – Zmrazenie finančných prostriedkov spoločnosti, na ktorú sa nevzťahujú opatrenia – Finančné prostriedky, o ktorých sa predpokladá, že sú v držbe alebo pod kontrolou osoby, na ktorú sa vzťahujú tieto opatrenia – Povinnosť členských štátov zaviesť postup umožňujúci napadnúť opatrenie spočívajúce v zmrazení finančných prostriedkov a dosiahnuť jeho zrušenie
(Článok 19 ods. 1 ZEÚ; Charta základných práv Európskej únie, článok 47; nariadenie Rady č. 765/2006, článok 2 ods. 1 a článok 8a, a nariadenie Rady č. 1014/2012)
(pozri body 106 – 112, 120, bod 2 výroku)
Zhrnutie
Súdny dvor, na ktorý Lietuvos Aukščiausiasis Teismas (Najvyšší súd, Litva) podal návrh na začatie prejudiciálneho konania, spresnil rozsah zmrazenia finančných prostriedkov a hospodárskych zdrojov vo vlastníctve, držbe alebo pod kontrolou osôb alebo subjektov, na ktoré sa vzťahujú reštriktívne opatrenia prijaté vzhľadom na situáciu v Bielorusku podľa článku 2 ods. 1 nariadenia č. 765/2006 (
1
).
V roku 2020 dve litovské bankové inštitúcie zmrazili aktíva na bankových účtoch spoločnosti UAB „EM SYSTEM“ (ďalej len „EM System“) z toho dôvodu, že jeden z jej dvoch akcionárov, ktorý drží 50 % jej základného imania, bol zapísaný na zoznam osôb, subjektov alebo orgánov, na ktoré sa vzťahujú reštriktívne opatrenia (
2
).
Keďže žaloby, ktoré EM System podala proti zmrazeniu aktív na jej účtoch, boli zamietnuté v prvostupňovom a odvolacom konaní, táto spoločnosť podala opravný prostriedok na vnútroštátny súd, ktorý je súdom predkladajúcim návrh na začatie prejudiciálneho konania, v ktorom tvrdila, že jej finančné prostriedky v skutočnosti nie sú pod kontrolou akcionára zapísaného na predmetný zoznam.
Keďže tento súd mal pochybnosti najmä o kritériách, ktoré sa majú zohľadniť pri určovaní, či je právnická osoba alebo subjekt vo vlastníctve alebo pod kontrolou inej osoby alebo subjektu v zmysle článku 2 ods. 1 nariadenia č. 765/2006, rozhodol prerušiť konanie a predložiť Súdnemu dvoru návrh na začatie prejudiciálneho konania.
Posúdenie Súdnym dvorom
Na úvod Súdny dvor pripomenul, že článok 2 ods. 1 nariadenia č. 765/2006 stanovuje zmrazenie všetkých finančných prostriedkov a hospodárskych zdrojov, ktoré patria fyzickým alebo právnickým osobám, subjektom a orgánom zapísaným na zozname uvedenom v prílohe I k tomuto nariadeniu, alebo sú v ich vlastníctve, držbe alebo pod ich kontrolou.
Na základe doslovného a kontextuálneho výkladu článku 2 ods. 1 nariadenia č. 765/2006 Súdny dvor v prvom rade uviedol, že zmrazenie finančných prostriedkov podľa tohto ustanovenia sa uplatňuje nielen na osoby a subjekty zapísané na zozname uvedenom v prílohe I k tomuto nariadeniu, ale aj na osoby a subjekty, ktoré nie sú menovite zapísané na tomto zozname, pokiaľ sú ich finančné prostriedky a hospodárske zdroje tiež vo vlastníctve, držbe alebo pod kontrolou osoby, subjektu alebo orgánu zapísaného na tomto zozname.
Tento výklad je podporený cieľom sledovaným reštriktívnymi opatreniami prijatými vzhľadom na situáciu v Bielorusku, ktorým je zvýšiť tlaku na Lukašenkov režim a donútiť ho zmeniť svoje správanie.
Na dosiahnutie tohto cieľa je na jednej strane potrebné, aby sa uvedené opatrenia uplatňovali na čo najširšiu skupinu osôb, skupín alebo subjektov, aby sa zabránilo ich obchádzaniu. Preto je potrebný široký výklad pojmov „držba“ a „kontrola“ v zmysle článku 2 ods. 1 nariadenia č. 765/2006, ktorý zohľadňuje tak priame, ako aj nepriame spôsoby ovplyvňovania použitia finančných prostriedkov a hospodárskych zdrojov osoby, subjektu alebo orgánu spojeného s osobou zapísanou na zozname.
Na druhej strane je nevyhnutné zabezpečiť tak účinok prekvapenia, ako aj rýchlosť, s ktorou sa tieto opatrenia ukladajú, aby nebolo možné ľahko využiť medzery, ktoré by zbavili uvedené opatrenia ich potrebného účinku. Aby sa predišlo riziku zmiznutia aktív osoby dotknutej reštriktívnymi opatreniami v prípade omeškania s ich vykonaním, je pritom mimoriadne dôležité, aby všetci, ktorí sú zodpovední za vykonávanie nariadenia č. 765/2006, mohli čo najrýchlejšie rozhodnúť o zmrazení finančných prostriedkov a hospodárskych zdrojov, na ktoré sa vzťahujú uvedené opatrenia.
V tejto súvislosti použitie domnienok týkajúcich sa vnútornej rozhodovacej štruktúry dotknutých právnických osôb a jasných kritérií na preukázanie, že právnická osoba alebo subjekt je v držbe alebo pod kontrolou osoby zapísanej na zozname uvedenom v prílohe I k nariadeniu č. 765/2006, uľahčuje identifikáciu finančných prostriedkov alebo hospodárskych zdrojov, ktoré sa majú zmraziť, čo prispieva k sťaženiu vytvorenia komplexných mechanizmov obchádzania, predchádza úniku finančných prostriedkov, a v dôsledku toho zabezpečuje účinné vykonávanie reštriktívnych opatrení.
Medzi relevantné kritériá patrí možnosť nakladať s uvedenými finančnými prostriedkami alebo hospodárskymi zdrojmi alebo všeobecnejšie možnosť vykonávať dominantný vplyv na právnickú osobu, subjekt alebo orgán, najmä prostredníctvom práva alebo vykonávaním právomoci vymenúvať alebo odvolávať väčšinu členov ich správnych, riadiacich alebo dozorných orgánov. V tejto súvislosti osoba, ktorá drží 50 % základného imania spoločnosti, môže v zásade presadiť alebo zabrániť určitým rozhodnutiam v rámci tejto spoločnosti, alebo prinajmenšom zabezpečiť, aby sa činnosť uvedenej spoločnosti vykonávala v súlade s jej vôľou. V dôsledku toho treba predpokladať, že 50 % podiel v spoločnosti umožňuje kontrolu nielen nad touto spoločnosťou, ale aj nad jej finančnými prostriedkami a hospodárskymi zdrojmi.
Vzhľadom na vyššie uvedené Súdny dvor dospel k záveru, že aktíva uložené na bankových účtoch spoločnosti, ktorá nie je zapísaná na zozname uvedenom v prílohe I k nariadeniu č. 765/2006, ale ktorej 50 % základného imania drží osoba zapísaná na tomto zozname, sa majú považovať za finančné prostriedky v držbe alebo pod kontrolou tejto osoby, a preto sa majú zmraziť v zmysle článku 2 ods. 1 tohto nariadenia.
V druhom rade prináleží členským štátom, aby zaviedli postup, ktorý právnickým osobám, subjektom a orgánom, ktorých finančné prostriedky alebo hospodárske zdroje boli zmrazené z toho dôvodu, že sa predpokladá, že sú v držbe alebo pod kontrolou osoby zapísanej na zozname uvedenom v prílohe I k nariadeniu č. 765/2006, ako aj tejto osobe, umožní napadnúť toto opatrenie pred vnútroštátnymi orgánmi a prípadne následne pred príslušnými vnútroštátnymi súdmi a dosiahnuť jeho zrušenie.
Súdny dvor dospel k záveru, že takáto domnienka držby alebo kontroly je totiž v súlade so zásadou riadnej správy vecí verejných a s právom na účinnú súdnu ochranu len vtedy, ak je vyvrátiteľná a ak dotknutá právnická osoba, subjekt alebo orgán má možnosť túto domnienku prípadne vyvrátiť tým, že preukáže, že osoba zapísaná na zozname uvedenom v prílohe I k nariadeniu č. 765/2006 nemá v držbe alebo pod skutočnou kontrolou jej finančné prostriedky alebo hospodárske zdroje, a v dôsledku toho dosiahnuť zrušenie zmrazenia jej finančných prostriedkov alebo hospodárskych zdrojov. Takáto možnosť vyvrátenia domnienky držby alebo kontroly musí byť poskytnutá aj osobe zapísanej na uvedenom zozname.
(
1
)	Nariadenie Rady (ES) č. 765/2006 z 18. mája 2006 o reštriktívnych opatreniach voči Bielorusku (Ú. v. ES L 134, 2006, s. 1), zmenené nariadením Rady (ES) č. 1014/2012 zo 6. novembra 2012 (Ú. v. EÚ L 307, 2012, s. 1).
(
2
)	Príloha I k nariadeniu č. 765/2006, zmenená vykonávacím nariadením Rady (EÚ) 2020/2129 zo 17. decembra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku (Ú. v. EÚ L 426 I, 2020, s. 1).